Sachent tuit cil qui verront ces presentes lettres et cest presenz instrument que, l’an Nostre Signour corrant par mil CCC et nuef, en l’indicion septime, le noveime jour dou mois de juillet, en la presence de nous, Hugue et Oudet, clers, tabellions subscriz, pour ce especialment venant et estaubliz, ou bourc de Joigne, en la chapelle de cel bourc, en la dyocese de Losanne, nobles baron, saiges et puissans messires Jehans de Chalon, sires d’Allay, d’une part, et messires Loys de Savoie, sires de Waut, d’autre part, ont cogneu et confessé lour avoir fait les covenances cy après escriptes et devisées, c’est à savoir que lidiz Jehans de Chalons, sires d’Allay, a promis et promet, per son soirement, qu’il curera et procurera que Ysabel, sa fille, se ajostera par mariaige et pour espouse à devantdit Loys; et lidiz Loys a promis et juré, par son soirement, que il prendra à fame et à espouse la devantdite Ysabel, selonc les comandement de sainte yglise. Et a doné et done lidiz Jehan de Chalon, en nom de mariaige de ladite Ysabel, sa fille, à devantdit Loys treze mile livres de bons petit tornois noirs, de la valour à temps de la confection de ces lettres, à paier et à rendre es termes cy après dessouz escript et ordené, c’est à savoir: doux mile livres à la feste saint Martin pruchainement venant, et autres mil livres à Pasques ensigant, et à la saint Martin d’yver dou treizieme an de l’eaige de ladite Ysabel quatre mile livres, et dois enqui en après, à chescune feste de saint Martin d’yver, de an en an, doux mile livres, tantque à tantque ladite some d’argent fut parpaiée entierement adit Loys. Et auxi a promis lidiz Loys de rendre et de restituer ladite some d’argent de treze mile livres ou caus ouquel restitucion de mariaige se devroit faire, la premiere année quatre mile livres et l’année ensigant quatre mile livres, et chescune anné[e] ensegant doux mille livres jusque ladite some d’argent fut parpaiée entierement. Et done lidiz Loys, en doayle ou en donacion faite pour raison de noces, mil livrées de terre et les chestiaux, les bours et les maisons fors, les fiez et rerefiez de Yverdon et de Morge, et toutes les appendises et appartenances desdiz leus, à ladicte Ysabeal, desques choses elle doit avoir à sa vie soulement les usfruiz, en tel maniere que chestiaux, maison fors, fiez ne rerefiez ne doivent estre comptez en estimacion de rente ou d’assise de rente. Ces covenances a promis li une partie à l’autre tenir et garder toutes les choses et covenances dessusdites et chescune d’yceles, senz venir encontre. Et per cest mariaige façant, paiant et rendent, lidiz Loys, ne ladite Ysabel ne lour hoirs ne puent riens demander en la succession dou pere ne de la mere de ladite Ysabeal, ne de l’arcevesque de Besençon, frere doudit Jehan, ne de la contesse de La Marche, tante de ladite Ysabel, se n’estoit de la volunté desdiz pere et mere de ladicte Ysabeal, tant come lidiz Jehans auroit hoirs masles vivant, et en quitte lesdiz hoirs masles et lour hoirs descendanz de lour cors. Et pour plus grant surté des devantdites choses tenir, garder et acomplir, lidiz Jehans a donés plages en la main doudit Loys pour paier et rendre ladite some d’argent, c’est à savoir: mons. Girart d’Arguel, mons. Huede, signour de Montferrant, chevaliers, de mil livres chescun, à paier à premier terme dessus devisé; mons. Roul, conte de Nuefchestel, de mil livres, à paier à l’autre terme segant; mons. Guillaume de Joinvile, signour de Jay, mons. Jehan de Monz, mons. Jehan de Jouz, signour de Bayoies, mons. Pierre de Husies, mons. Jaique de Noseroy, mons. Jehan de Chaffoy, mons. Huede de Thoraise, mons. Estene Lanceron, de Fertens, chevaliers, chescuns de cinc cens livres, à paier à tier terme après ensegant, et mons. Henry, signour de Husyes, de mil livres à quart terme après ensegant; item, lidiz mons. Roul de Nuefchesteal et mons. Jehans de Monz, de ladite some dou premier terme et dou segont paier et rendre à cesdiz termes. Lesquex plages se sunt estaubliz plages, paiours et rendours, par lour soirement doné sus sains evangiles, en la maniere que dessus est escript, lesquies lidit Jehans a promis en bone foy de garder de touz domaiges. Et pour le remanant de ladite some de treze mille livres paier et rendre es autres termes dessusdit, et especialment toute ladite some, doit lediz Jehans baillier et doner plaiges adit Louis: le dalphin de Viennois, mons. Beraut, signour de Merquel, mons. Jehan, conte de Forois, mons. Guichars, signour de Biaujuef, monseignour Hugue de Vienne, signour de Paigney, ou trois de lours, ou autres bons plages et soffisant. Et est à savoir que li premiers plaiges dessus nommés, se lidiz Jehans deffailloit de paiement es devantdiz termes, si come il sunt specifiez pour chescun plaige, doivent et ont juré torner en hostaiges, à la requeste doudit Loys ou de son comandement, après les termes où il deffadroient de paier, es Clées et, après ce qu’il auroient demoré quinze jours en hostaiges, doivent boillier gaiges portables et metables, à la value des somes esdiz termes specifiés et devisées. Et li autres plages, que lidiz Jehans doit baillier, doivent tenir hostaiges à Lyon, si avenoit qu’il deffaillit de paier, laquel chose n’aviegne, et baillier leitres desouz les seaux le roy de France. Et lidiz Loys a promis de doner plages de la restitucion doudit mariaige en la main doudit Jehan, c’est à savoir: lesdiz Beraut, signour de Merquel, Jehan, conte de Forois, Guichart, signour de Biaujuef, Hertaut, signour de Roisillon, et messire Haymars de Poittiers, ou trois de lours, ou autres bons plages, liquex doivent auxi baillier bones lettres sus ce, dessouz le seaul le roy de France. Et tanque ce fut fait et acompli de part ledit Loys, lidit Jehans ne seroit tenuz de riens paier adit Loys doudit mariaige. Et se ansi avenoit que lidiz Jehans feist ou sustenit couz, domaiges, despens ou interest por raison de ladite restitucion, lidiz Loys et sui plages saroient tenuz de luy rendre et restituer, et en saroit creuz per sa simple parole, senz autre prueve. Et à ces choses s’est consentiz Hugue de Chalon, fiz doudit Jehan, et juré sus sains euvangile de tenir et garder, à son pooir, et non venir encontre. Et lidiz Jehans doit curer et procurer que dame Marguerite de Bourgoigne, dame d’Allay, sa fame, louera et consentira ces choses, et jurera de garder et de tenir. Et ont promis lidiz Jehans et les plages dessus nommez rendre et resarcir adit Loys touz couz, domaiges, despens et interest qu’il sustendroit pour deffaut de paiement et des choses dessusdites, et en saroit creu per sa simple parole, senz autre prove. Et ont obligié lidiz principaux et lesdites plages et paiours et principaux dessus nommez touz lour biens, muebles et non muebles, presenz et à venir, pour garder toutes cex choses... Ce fut fait l’an, le jour, l’indicion, le mois et le leu dessusdit, presenz religious homes Symon, per la grace de Deu abbé de Baume, de l’ordre saint Benoit, Guillame, dou Mont-Sainte-Marie, de l’ordre de Citiaux, abbez, mons. Amé de Montaguz, signour de loys, et maistre Jehan de Forax, clerc, et mons. Guillame Chantenay, et mons. Pierre de Moyrei, chevaliers, et plusours autres tesmoins à ce apelez et requis. Et nous ont prié et requis lesdites parties et les plages dessus nummez que de ces choses feissiens instrument publique et seignessons de noz seingz, ensamble lour seaux. Et nous, lidiz Jehans, Loys, Roul, G. de Joinvile, Jehans de Monz, Girars d’Arguel, Huedes de Monferrant, Henry, J. de Jou, Pierre d’Usies, Hude de Thoraise, Lanceron, Jaques et Jehans de Chaffoy, pour plus grant surté, avons mis noz seaux en ces lettres, en tesmoing de verté, ensamble les saings desdiz tabellions. Et je Oudet de Loule, de la dyocese de Besençon, de l’auctorité de l’emperaour publiques notaire, ay estez à toutes ces choses et ay fait et escript et mis mon saing, etc. Et je Hugues de Varrages, de la parroche de Saint-Rambert-de-Jou, de la dyocese de Lyon, de l’auctorité l’emperaour publiques notaires, ay esté et mis mon seing, etc.